Feb 07,2016
మగవారిలోనూ 'అందమైన' తాపత్రయం
పుణె: అందం అతివల సొంతం. ఇది ప్రపంచమంతా ఆమోదించే సత్యం. స్త్రీల మాదిరిగానే తాము కూడా సమాజంలో అందంగా కనిపించాలని కోరిక ఇటీవలి కాలంలో మొగవారిలోనూ బాగా పెరుగుతోంది. ఇందుకోసం వీరు వేలాది రూపాయలను ఖర్చు చేసేందుకు కూడా వెనకాడడం లేదు. బ్యూటీ క్రీములు, స్క్రబ్‌లు, అందాన్ని పెంపొందించుకొనేందుకు వాడే ఉపకరణలపై మగవారు చేస్తున్న ఖర్చు అంతకంతకు పెరగడమే ఇందుకు నిదర్శనం. అతిపెద్ద ఆన్‌లైన్‌ మార్కెట్‌గా పేరున్న స్నాప్‌డీల్‌లో వ్యక్తిగత సౌందర్య విభాగంలో మగవారు చేస్తున్న ఖర్చులు చూస్తుంటే దిమ్మతిరిగి పోతోంది. మహిళలను మించి ఖర్చు చేస్తున్నారు. గత ఏడాదిలో (2015లో) పురుషులు వ్యక్తిగత సౌందర్యాన్ని, ఆకర్షణీయమైన ఛాయను పొందేందుకు గాను మహిళల కంటే కూడా 2.5 రెట్లు అధికంగా డబ్బు ఖర్చు చేసినట్లు గణాంకాలు చెబుతున్నాయి. మేలిమి ఛాయ, ఆకర్షణీయమై రూపం పొందేందుకు అవరమైన క్రీములు, ఇతర సౌందర్య పెంపు ఉపకరణాలను వీరు ఎక్కువగా ఇష్టపడి కొనుగోలు చేస్తున్నారట. ఇటీవల స్నాప్‌డీల్‌ నిర్వహించిన 'రిపబ్లిక్‌డే సేల్‌' మేళాలో కూడా మొబైల్‌ ఫోన్ల తరువాత అత్యధికులు షేవింగ్‌ ట్రిమ్మర్లే కొనుగోలు చేశారట, దీనికి తోడు ఫిట్‌నెస్‌ ఉపకరణాలకు వీర పెద్దపీట వేస్తున్నారు. ఈ విషయాన్ని స్నాప్‌డీల్‌ క్యాటగిరి డెవలప్‌మెంట్‌ విభాగం ఉపాధ్యక్షుడు రాహుల్‌ తనేజా తెలిపారు. వీటితో పాటు మగవారి ఫేస్‌ స్క్రబ్‌లు, బాడీ వాష్‌లు, క్రిమ్‌ల విక్రయాలు కూడా ఆడవారికంటే ఎక్కువగా ఉన్నట్లు ఆయన వివరించారు. ఈ సర్వే ప్రకారం గత ఏడాది ఆడవారి కంటే కూడా మగవారు మూడు రెట్లు అధికంగా పెర్ఫూమ్‌లను కొనుగోలు చేశారు. గత ఆరు నెలల కాలంలో మగవారి ఫెయిర్‌నెస్‌ క్రీమ్‌ల విక్రయాలు దాదాపు 60 శాతానికి పైగా పెరిగాయి. ఈ క్రిములను ఎక్కువగా కొనుగోలు చేసిన వారిలో మహారాష్ట్ర మొదటి స్థానంలో ఉండగా తదుపరి స్థానాల్లో కర్ణాటక, ఉత్తర ప్రదేశ్‌, ఢిల్లీ, పశ్చిమ బెంగ్‌లు నిలిచాయి. ఆన్‌లైన్‌ మార్కెట్‌ దిగ్గజం స్నాప్‌డీల్‌లో మహిళల అలంకరణ, సౌందర్యాభివృద్ధి విభాగాలకు మంచి ఆదరణ ఉందని సంస్థ తెలిపింది. మరోవైపు అలంకరణ విభాగం గడిచిన ఆరు నెలల కాలంలో దాదాపు ఏడు వందల శాతం పెరిగింది. నిత్యాలంకరణ వాడే కాటుక, లిప్‌స్టిక్‌, ఐషాడోస్‌, నెయిల్‌ పాలిష్‌, ఐలైనర్‌లకు బాగా గిరాకీ ఉన్నట్లు సంస్థ వివరించింది.
మీ స్నేహితులకు రికమెండ్ చెయ్యండి